OBH 2767/1998.
Az állampolgári jogok országgyűlési biztosa általános helyettesének jelentése
Ügyintéző: Dr. Kristó Annamária
Az eljárás megindulása:

A panaszos beadványában előadta, hogy 67. ún. juttatott aranykoronával rendelkezett és a jogszabályokban előírt határidőn belül kérelmet terjesztett elő a Földkiadó Bizottsághoz, hogy mely területen kéri kiadni a földet.

A Földkiadó Bizottság megszűnése után 1998. január 5-én a Baranya Megyei Földművelésügyi Hivatalhoz fordult és kérte az eljárás mielőbbi befejezését.

A panaszos azt sérelmezte, hogy földkiadási ügyében évek óta nem született döntés és a Földművelésügyi Hivatal még további hónapokat helyezett kilátásba.

Érintett alkotmányos jog:

Jogbiztonsághoz való jog. (Alkotmány 2. § (1) bekezdése)

Tulajdonhoz való jog (Alkotmány 13. § (1) bekezdése)

Az ügy jogszabályi háttere:

A földrendező és a földkiadó bizottságokról szóló 1993. évi II. törvény
9/A. § (1) A földkiadó bizottság a részarány-földtulajdonnak megfelelő föld és a tanyatulajdonost megillető tanya körüli föld kiadásával, illetőleg a részarány-földtulajdon helyének meghatározásával kapcsolatos feladatait 1996. június 30. napjáig látja el.
(2) Ha a földkiadó bizottság feladatait nem hajtja végre, bármely részarány-földtulajdonos vagy az FM hivatal kezdeményezésére köteles a kezdeményezéstől számított 15 napon belüli időpontra összehívni a részarány-földtulajdonosok közgyűlését. A közgyűlés összehívása iránt az FM hivatal haladéktalanul intézkedik, ha azt a földkiadó bizottság elmulasztja. A tulajdonosokat a közgyűlés összehívásáról a 3. § (2) bekezdésében meghatározott módon kell értesíteni. Az így összehívott közgyűlés a megjelentek számára tekintet nélkül határozatképes. Határozatait szótöbbséggel hozza.
9/B. § (1) Ha a földkiadó bizottság a feladatainak végrehajtását a 9/A. § (1) bekezdésében, valamint (3) bekezdésének a) pontjában, továbbá a (4) bekezdésében meghatározott határidőig sem fejezi be, vagy a közgyűlés még ezt megelőzően megállapítja megszűnését, a földkiadó bizottság a még jogerős határozattal le nem zárt, folyamatban levő földkiadási ügyeket átteszi az FM hivatalhoz.
(2) Az FM hivatal az (1) bekezdés rendelkezései alapján a hozzá áttett ügyekben a 4/B. § (5) bekezdésének szabályai szerint jár el.
(3) A földkiadó bizottság az eljárása során keletkezett iratokat a megszűnésétől számított 15 napon belül köteles áttenni az FM hivatalhoz. Az iratok megőrzéséről az FM hivatal gondoskodik.
 (4) A földkiadás során az FM hivatal az államigazgatási eljárás általános szabályairól szóló 1957. évi IV. törvény szabályai szerint jár el.  Beiktatta az 1999. évi XLIX törvény 3. §-a, hatályos 1999. VI. 5-től.

Megállapított tényállás és a vizsgálat megállapításai:

A panaszos 67. ún. juttatott aranykoronával rendelkezett és a jogszabályokban előírt határidőn belül terjesztette elő kérelmét a Földkiadó Bizottsághoz, megjelölve melyik területen kéri  földjének kiadását. 

A Földkiadó Bizottságok megszűnését követően a földkiadási ügyekben 1997. január 1-től a Megyei Földművelésügyi Hivatalok jártak el. A panaszos 1998. január 5-én tájékoztatást kért az illetékes Baranya Megyei Földművelésügyi Hivataltól (a továbbiakban: Hivatal) a Drávafok és környéke tulajdonviszonyának rendezése tárgyában. A Hivatal 1998. január 12-én a panaszost arról tájékoztatta, hogy még 16 Földkiadó Bizottság vár szerződéskötésre, hogy folytathassa munkáját. Amíg a költségvetés nem biztosít erre lehetőséget, a földkiadási munkarészek zár alá kerültek és a földkiadás nem folytatódhat. A Hivatal a panaszost arról is tájékoztatta, hogy 1998. első félévében bizonyosan sor kerül a szerződéskötésre és a munka folytatódni fog.

Vizsgálatom során megkerestem a Baranya Megyei Földművelésügyi Hivatal vezetőjét tájékoztatást kérve az elhúzódó eljárás okáról. A Hivatal vezetője válaszában arról tájékoztatott, hogy a földkiadással kapcsolatos feladatok végrehajtása és hatáskörök gyakorlása tekintetében nem álltak rendelkezésre a megfelelő anyagi források egészen 1999. IV. 30-ig. A költségvetési átcsoportosítást követően 1999. V. 1-től 1999. IX. 30-ig terjedő időszakra vonatkozóan megbízási szerződés kötésével sikerült megalapozni a munkák megkezdését, így a panaszos várhatóan legkésőbb ezév októberéig megkaphatja a hatályos jogszabályok alapján neki járó földrészletet.

A Hivatal vezetője 1999. október 19-én arról tájékoztatott, hogy a földkiadási ügyek a befejezés stádiumába jutottak, és a drávafoki 0186/4 hrsz-ú "mocsár" ingatlanra a panaszos társtulajdonosként jogosult. Sajnos az eljárás idején a panaszos elhunyt ezért az eljárás befejezése után a jogerőssé váló határozat megküldését követően a földhivatal a hagyatéki végzésnek megfelelően az örökös(ök) nevére fogja a tulajdonjogot bejegyezni az ingatlan-nyilvántartásba.

A vizsgálatom során megállapítottam, hogy a panaszos jogbiztonsághoz és tulajdonjoghoz fűződő alkotmányos jogaival összefüggésben az 1993 óta folyó földkiadási eljárás elhúzódása visszásságot okozott.

Az 1993. évi II. törvény az FM hivatalhoz áttett ügyek intézésére nem állapított meg határidőt. Ugyanakkor az Áe. 15. § (1) bekezdése kimondja, hogy: Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg. 

Az Alkotmánybíróság a 72/1995. (XII. 15.) ÁB. számú határozatának indokolásában elvi éllel szögezte le: 

Az államigazgatási eljárást szabályozó törvények nem biztosítanak sem jogorvoslati lehetőséget, sem más hatékony jogi eszközt - még a kérelemre indult eljárásokban sem - az ügyfélnek arra, hogy a közigazgatási határozat meghozatalát - a jogszabályokban előírt elintézési határidő huzamos idejű elmulasztása okán - kikényszeríthesse. 
Nincs alanyi joga a kérelmezőnek arra, hogy a közigazgatás hallgatása esetén ügyének eldöntése érdekében valamilyen jogorvoslattal élhessen. A döntés hiánya miatt nem nyújthat be fellebbezést, s nem kérhet bírósági felülvizsgálatot sem. Ezen jogorvoslati eszközök igénybevételét ugyanis a törvények - kiemelten az Áe. 62., 71. és 72. §-ai - csak a már meghozott határozat megtámadása céljából teszik lehetővé. 
Az Alkotmány 2. § (1) bekezdésében meghatározott jogállam fogalmának egyik feltétlen ismérve a jogbiztonság. A jogbiztonságnak viszont elengedhetetlen követelménye, hogy a jogalkalmazói magatartás - adott esetben: az államigazgatás és az önkormányzat döntési feladat- és hatáskörébe tartozó ügy törvényi szabályozás szerinti elintézésének időtartama - előre kiszámítható legyen. 
Az ügyfél közigazgatási határozathozatalra vonatkozó joga nem tehető függővé attól, hogy a közigazgatási szerv milyen időpontban hajlandó dönteni a hatáskörébe utalt ügyben. A közigazgatásnak ugyanis alkotmányos kötelessége, hogy hatáskörét gyakorolja, azaz illetékességi területén a hatáskörébe utalt ügyben az erre megszabott idő alatt érdemi döntést hozzon. Az ügyfélnek ugyanakkor alapvető érdeke fűződik e döntés mielőbbi meghozatalához. 

A fentiekre tekintettel a jogalkotó a földrendező és a földkiadó bizottságokról szóló 1993. évi II. törvényt módosította, és a 9/B. § (4) bekezdéseként beiktatta: (4) A földkiadás során az FM hivatal az államigazgatási eljárás általános szabályairól szóló 1957. évi IV. törvény szabályai szerint jár el. (Hatályos: 1999. VI. 5-től.)

Tekintettel arra, hogy vizsgálatom lezárását megelőzően a Baranya Megyei Földművelésügyi Hivatal az évek óta húzódó eljárást befejezte, és az általa előidézett alkotmányos visszásságot  saját hatáskörében megszüntette az ügyben ajánlást nem teszek.

Budapest, 1999. november 31.

Dr. Polt Péter